
(Almindelig lovgivningsprocedure: førstebehandling)
Europa-Parlamentet,
–	der henviser til Kommissionens forslag til Europa-Parlamentet og Rådet (COM(2025)0726),
–	der henviser til artikel 294, stk. 2, og artikel 207, stk. 2, i traktaten om Den Europæiske Unions funktionsmåde, på grundlag af hvilke Kommissionen har forelagt forslaget for Parlamentet (C10‑0245/2025),
–	der henviser til artikel 294, stk. 3, i traktaten om Den Europæiske Unions funktionsmåde,
–	der henviser til, at det kompetente udvalg har godkendt den foreløbige aftale i henhold til forretningsordenens artikel 75, stk. 4, og at Rådets repræsentant ved skrivelse af 23. april 2026 forpligtede sig til at godkende Europa-Parlamentets holdning, jf. artikel 294, stk. 4, i traktaten om Den Europæiske Unions funktionsmåde, 
–	der henviser til forretningsordenens artikel 60,
–	der henviser til udtalelse fra Udvalget om Industri, Forskning og Energi,
–	der henviser til betænkning fra Udvalget om International Handel (A10‑0012/2026),
1.	vedtager nedenstående holdning ved førstebehandling;
2.	godkender Europa-Parlamentets, Rådets og Europa-Kommissionens fælles erklæring, der er vedføjet som bilag til denne beslutning, og som vil blive offentliggjort i C-udgaven af Den Europæiske Unions Tidende;
3.	anmoder om fornyet forelæggelse, hvis Kommissionen erstatter, i væsentlig grad ændrer eller agter i væsentlig grad at ændre sit forslag;
4.	pålægger sin formand at sende Parlamentets holdning til Rådet og Kommissionen samt til de nationale parlamenter.







P10_TC1-COD(2025)0726
Europa-Parlamentets holdning fastlagt ved førstebehandlingen den 19. maj 2026 med henblik på vedtagelse af Europa-Parlamentets og Rådets forordning (EU) 2026/… om håndtering af de negative handelsrelaterede virkninger af den globale overkapacitet for Unionens stålmarked og om ændring af forordning (EU) 2020/2170

(Eftersom der var indgået en aftale mellem Parlamentet og Rådet, svarer Parlamentets holdning til den endelige retsakt, forordning (EU) 2026/1384.)



BILAG TIL DEN LOVGIVNINGSMÆSSIGE BESLUTNING

Fælles erklæring fra Europa-Parlamentet, Rådet og Europa-Kommissionen om import af stålprodukter fra Rusland 

Siden krigens begyndelse har Unionen og dens medlemsstater truffet hidtil usete foranstaltninger for at mindske den økonomiske afhængighed af Rusland og arbejde hen imod at sikre, at Unionens økonomiske aktivitet ikke bidrager til at opretholde Ruslands krigsindsats.
Disse foranstaltninger har i væsentlig grad reduceret handelsstrømmene på tværs af en bred vifte af sektorer, herunder stålsektoren, fremskyndet afkoblingen og bidraget til Unionens modstandsdygtighed, samtidig med at de også viser Unionens evne til at handle samlet og beslutsomt, når dens værdier og strategiske interesser er på spil.
Samtidig skal Unionen fortsat være opmærksom på de områder, hvor der fortsat er afhængighed, især med hensyn til visse stålprodukter, som det endnu ikke er helt forbudt at importere.
Navnlig fortsætter en vis begrænset import af produkter med oprindelse i Rusland i stålsektoren indtil den 30. september 2028 i overensstemmelse med de overgangsordninger, der er fastsat i de relevante restriktive foranstaltninger, som Rådet har vedtaget[footnoteRef:1]. For at sikre en gradvis og stabil diversificering er denne import begrænset af kvoter, hvor mængden falder årligt. [1:  	Rådets afgørelse 2014/512/FUSP af 31. juli 2014 om restriktive foranstaltninger på baggrund af Ruslands handlinger, der destabiliserer situationen i Ukraine (EUT L 229 af 31.7.2014, s. 13, ELI: http://data.europa.eu/eli/dec/2014/512/oj), og Rådets forordning (EU) nr. 833/2014 af 31. juli 2014 om restriktive foranstaltninger på baggrund af Ruslands handlinger, der destabiliserer situationen i Ukraine (EUT L 229 af 31.7.2014, s. 1, ELI: http://data.europa.eu/eli/reg/2014/833/oj).] 

Europa-Parlamentet, Rådet og Europa-Kommissionen minder om den institutionelle ramme for restriktive foranstaltninger og fremhæver, at de relevante restriktive foranstaltninger, som Rådet har vedtaget, understøtter en kurs hen imod en fuldstændig udfasning af den resterende import af russiske stålprodukter, navnlig stålplader, senest den 30. september 2028.

